Interpol on etsintäkuuluttanut Ruslan Muhudinovin, jota epäillään venäläisen oppositiopoliitikon Boris Nemtsovin murhan suunnittelijaksi.

Venäjän viranomaiset etsintäkuuluttivat 29-vuotiaan Muhudinovin jo marraskuussa 2015. Hänen epäillään piileskelevän Tšetšeniassa.

Muhudinov on kuulunut Tšetšenian johtajan Ramzan Kadyrovin Sever-pataljoonaan, jossa hän toimi komppanianpäällikkö Ruslan Geremejevin autonkuljettajana. Hänen kerrotaan vuokranneen asunnon, jossa salamurha suunniteltiin Moskovassa. Hän ajoi murhan jälkeen Geremejevin ja murhan tunnustaneen Zaur Dadajevin lentokentälle ja vei heidän aseensa Tšetšeniaan.

Riippumattoman Novaja Gazeta -lehden mukaan murhattavien oppositiohahmojen listalla olivat myös Sveitsissä asuva öljy-yhtiö Jukosin entinen pääjohtaja Mihail Hodorkovski, radioasema Eho Moskvyn päätoimittaja Aleksei Venediktov sekä Pietarin edesmenneen pormestarin Anatoli Sobtšakin tytär Ksenia Sobtšak. Murhista luvattiin 15 miljoonan ruplan eli noin 200 000 euron palkkio.

Venäjän viranomaiset ovat yrittäneet kuulustella Muhudinovia ja Geremejeviä Nemtsovin murhasta, mutta Tšetšenian viranomaiset ovat estäneet sen. Geremejev pakeni murhan jälkeen Tšetšeniaan ja sieltä ilmeisesti Arabiemiraatteihin.

Venäjällä vuodettujen asiakirjojen mukaan Venäjän rikostutkintakomitea pyysi jo tammikuussa uuden kansalliskaartin johtajaa Viktor Zolotovia selvittämään Sever-pataljoonan osuuden tapahtumiin ja rankaisemaan murhaajaa.

Zolotov toimi tuolloin sisäministeriön joukkojen komentajana ja hänellä on lehtitietojen mukaan hyvät suhteet Kadyroviin.

Sever-pataljoonan entinen varakomentaja Zaur Dadajev ja neljä muuta miestä on vangittu syytettynä Nemtsovin murhasta. Murhan tilaajaa ei ole kuitenkaan pystytty selvittämään. Jäljet johtavat Kadyroviin, mutta hän on kiistänyt osallisuutensa murhiin.

Geremejev on Kadyrovin läheisen liittolaisen Adam Delimhanovin veljenpoika. Kadyroviin kohdistuvat epäilyt vahvistuivat entisestään helmikuussa, kun hän julkaisi videon, jossa oppositiojohtaja Mihail Kasjanov oli kiikarin tähtäimessä.

Nemtsovin murha ja Kasjanovin uhkailu ovat järkyttäneet myös Venäjän vallanpitäjiä. Kasjanov toimi pääministerinä Putinin ensimmäisellä presidenttikaudella. Nemtsov oli puolestaan varapääministeri 1990-luvulla Boris Jeltsinin presidenttikaudella.

Venäjän turvallisuuspalvelun FSB:n ja yhä omavaltaisemmaksi käyneen Kadyrovin välit ovat olleet kireät jo pitkään. Kadyrov on antanut tšetšeenijoukoille luvan tulittaa venäläisjoukkoja, elleivät ne ole hakeneet paikallisten viranomaisten lupaa operaatioilleen Tšetšeniassa.

Venäjän presidentti Vladimir Putin on antanut Kadyrovin toimia vapaasti Tšetšeniassa. Kadyrovin kovaotteinen yksityisarmeija on pitänyt vastavuoroisesti alueen islamistikapinalliset kurissa. Venäjä kävi kaksi sotaa Tšetšeniassa vuosina 1994–1996 ja 1999–2009, kun tasavalta pyrki itsenäistymään.

Kadyrov valitaan todennäköisesti uudelle kaudelle syyskuun vaaleissa. Putin on kuitenkin huomauttanut, että Venäjän lait pätevät myös Tšetšeniassa ja alueen viranomaisten on tehtävä yhteistyötä Venäjän viranomaisten kanssa.

Boris Nemtsov ammuttiin viime vuoden helmikuussa, kun hän käveli ukrainalaisen naisystävänsä kanssa Bolšoi Moskvoretskin sillalla Kremlin muurin alapuolella.

Nemtsov arvosteli voimakkaasti Putinin hallintoa korruptiosta. Hän paljasti jo seitsemän vuotta sitten julkaisemassaan pamfletissa Putinismi ja Venäjän rappio, että presidentin lähipiiri oli kaapannut haltuunsa Venäjän luonnonvarat sekä merkittävän osan suurista valtionyhtiöistä.